"5 gratis billeter".

Hvis du studser lidt over stavningen, og tænker, at det er da dårligt formuleret, så lader du formentlig være med at klikke dig videre.

Sætningen er nemlig overskriften på en hjemmeside, der skal få folk til at deltage i en konkurrence om billetter til forlystelsesparken i Billund.

Men hjemmesiden er fup og svindel, og Legoland vil ikke forbindes med den.

- Vi skynder os at informere gæsterne på Facebook om, at det ikke er noget, vi har noget med at gøre. Men det er svært at få den lukket ned, og inden vi når til bunds i det, er 'kampagnen' rullet, og de har fået det ud af det, de ville, siger Legolands salgs- og marketingsdirektør Martin Aadal.

Det, du vinder, er bøvl, spam og uautoriserede træk på din bankkonto. Peter Kruse, IT-sikkerhedsekspert hos Csis

Det er efterhånden fast rutine, at velkendte varemærker bliver udnyttet af svindlere på nettet, der udlover præmier. I dette tilfælde har svindlerne oven i købet fundet ud af at bruge Legolands 50-års jubilæum som anledning.

Læs også : Legoland fylder 50 år og har drevet al turismen i hele kommunen lige siden

- Men der er ingen præmier. I hvert fald ikke nogle, der er værd at vinde, siger it-sikkerhedsekspert Peter Kruse fra firmaet Csis.

Du vinder kun bøvl

- Det, du vinder, er bøvl, spam og uautoriserede træk på din bankkonto, siger han.

Han opfordrer til, at man bevarer sin sunde fornuft, når man møder lidt for gode tilbud, der måske oven i købet er lidt ubehjælpsomt formulerede.